b'\n_START_ARTICLE_\nVictor Gaga\n_START_PARAGRAPH_\nVictor Gaga (n. 13 februarie 1930, Periam, jude\xc8\x9bul Timi\xc8\x99 - d. 26 iulie 2003, Hu\xc8\x99i) a fost un sculptor rom\xc3\xa2n.  (Dup\xc4\x83 alte surse, s-a n\xc4\x83scut la 13 noiembrie \xc8\x99i a decedat la 27 iulie )_NEWLINE_Paul Gaga, tat\xc4\x83l sculptorului Victor Gaga, a fost unul din cei 11 participan\xc8\x9bi la Marea Adunare Na\xc8\x9bional\xc4\x83 de la Alba Iulia, delega\xc8\x9bi de satul Pria, comuna Cizer._NEWLINE_Victor Gaga a efectuat studiile la Institutul de Arte Plastice "Ion Andreescu" din Cluj-Napoca, unde i-a avut ca profesori pe K\xc3\xb3s Andr\xc3\xa1s, Szerv\xc3\xa1tiusz Jen\xc5\x91, Petre Abrudan \xc8\x99i Daniel Popescu. A absolvit Institutul de Arte Plastice \xe2\x80\x9eIon Andreescu\xe2\x80\x9d (1950-1956) cu superlativul calificativ \xe2\x80\x9emagna cum laude\xe2\x80\x9d. Ca urmare, a fost propus profesor asistent la institut, dar a refuzat._NEWLINE_A debutat, oficial, \xc3\xaen arta sculpturii \xc3\xaen 1954, la 24 de ani, cu lucrarea \xe2\x80\x9eLupta lui \xc8\x98tefan cel Mare cu turcii la Podul \xc3\x8enalt\xe2\x80\x9d, aflat\xc4\x83 \xc3\xaen prezent la Muzeul Militar Na\xc8\x9bional din Bucure\xc8\x99ti \xc8\x99i dup\xc4\x83 aceea operele sale au participat la expozi\xc8\x9bii at\xc3\xa2t \xc3\xaen \xc8\x9bar\xc4\x83 c\xc3\xa2t \xc8\x99i peste hotare. Multe din lucr\xc4\x83rile sale se afl\xc4\x83 \xc3\xaen colec\xc8\x9bii private \xc3\xaen Rom\xc3\xa2nia \xc8\x99i peste hotare._NEWLINE_\xc3\x8en 1957, \xc3\xaen urma restructur\xc4\x83rii \xc3\xaenv\xc4\x83\xc8\x9b\xc4\x83m\xc3\xa2ntului artistic, profil liceal, a fost \xc3\xaenfiin\xc8\x9bat Liceul de Art\xc4\x83 Plastic\xc4\x83 Timi\xc8\x99oara. Printre profesori s-au num\xc4\x83rat Victor Gaga, Julius Podlipny, Gabriel Popa, Romul Nu\xc8\x9biu \xc8\x99i Octavian Maxim._NEWLINE_Victor Gaga a cioplit mai ales \xc3\xaen lemn, de\xc8\x99i a realizat \xc8\x99i c\xc3\xa2teva importante opere \xc3\xaen piatr\xc4\x83.'